77/616/ETY: Neuvoston päätös, tehty 27 päivänä syyskuuta 1977, tietotekniikan käyttöä tukevan tutkimussarjan hyväksymisestä



Virallinen lehti nro L 255 , 06/10/1977 s. 0025 - 0027

Suomenk. erityispainos Alue 13 Nide 8 s. 0003

Kreikank. erityispainos: Luku 16 Nide 1 s. 0018

Ruotsink. erityispainos Alue 13 Nide 8 s. 0003



NEUVOSTON PÄÄTÖS, tehty 27 päivänä syyskuuta 1977, tietotekniikan käyttöä tukevan tutkimussarjan hyväksymisestä (77/616/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon edustajakokouksen lausunnon(1), ottaa huomioon talous- ja sosiaalikomitean lausunnon(2) sekä katsoo, että yhteisön tietotekniikkapolitiikasta 15 päivänä heinäkuuta 1974 annetussa neuvoston päätöslauselmassa(3) asetetaan yhteisön politiikan suuntaviivoiksi tukea ja edistää tietotekniikkaa, sovellusohjelmistojen kehittäminen aiheuttaa tiettyjä yleisluonteisia ongelmia, jotka liittyvät ohjelmointitekniikkaan sekä tuottajien ja käyttäjien välisiin suhteisiin, tietotekniikkasovellusten kehittäminen edellyttää tutkimusta tietosuojan ja tietoturvan teknisistä, oikeudellisista ja sosiaalisista ongelmista erityisesti kansalaisten suojaamiseksi tietotekniikan väärinkäytöltä, tietokoneiden tehokkaalla käytöllä on huomattava taloudellinen merkitys ja tämän tehokkuuden lisäämiseksi on tarpeen parantaa ohjelmointitekniikkaa, on suotavaa tutkia järjestelmällisesti tietokantajärjestelmiä ja niihin kuuluvia ohjelmistoja sekä kehittää keinoja, jotta autetaan käyttäjiä näiden järjestelmien valinnassa, käyttöönotossa ja hyväksikäyttämisessä ja jotta mahdollistetaan myöhemmässä vaiheessa standardoiminen tällä alalla, mainitut toimet ovat osoittautuneet tarpeellisiksi tiettyjen yhteisön tavoitteiden toteuttamiselle yhteismarkkinoiden toiminnassa, ja Euroopan talousyhteisön perustamissopimuksessa ei ole määräyksiä tähän tarvittavista erityisistä toimivaltuuksista, ON PÄÄTTÄNYT SEURAAVAA: 1 artikla Hyväksytään kolme yhteistä tietotekniikkatutkimusta, joiden tavoitteita ovat: a) tutkimus tietosuojasta ja tietoturvasta, b) tutkimus ohjelmointitekniikasta, c) tutkimus tietokantojen arvioinnista ja käyttöönotosta. Nämä tutkimukset on määritelty liitteen kohdassa II. 2 artikla Edellä 1 artiklassa tarkoitettujen tutkimusten kesto on kolme vuotta. Tutkimusten toteuttamiseen tarvittavat varat, joiden osuus kustannuksista on 50 prosenttia, sisällytetään Euroopan yhteisöjen talousarvioon. Niiden määräksi vahvistetaan 1 245 000 laskentayksikköä. Asianomaiset laitokset vastaavat itse 50 prosentista tutkimusten toteuttamiskustannuksista. 3 artikla Komissio huolehtii tutkimusten toteuttamisesta. Sitä avustaa yhteisiä tietotekniikkahankkeita käsittelevä neuvoa-antava komitea. Komissio antaa vuosittain kertomuksen neuvostolle. Tehty Brysselissä 27 päivänä syyskuuta 1977. Neuvoston puolesta Puheenjohtaja A. HUMBLET (1) EYVL N:o C 28, 9.2.1976, s. 6 (2) EYVL N:o C 131, 12.6.1976, s. 8 (3) EYVL N:o C 86, 20.7.1974, s. 1 LIITE I. JOHDANTO Niin laitteistojen ja ohjelmistojen käyttäjät kuin valmistajatkin ovat tahoillaan yrittäneet voimavarojensa tai etujensa mukaan ratkaista sovellusohjelmistojen kehityksen aiheuttamia ongelmia. Sekavassa tilanteessa, jossa ei tällä hetkellä näy merkkiä selkiytymisestä, olisi hyödyllistä toteuttaa yhteisön tasolla tiettyjä luonteeltaan lähinnä metodologisia toimia, jotta keskipitkällä tai pitkällä aikavälillä voidaan paremmin määrittää samalla kertaa sekä käyttäjien että teollisuudenharjoittajien eduksi lähestymistapoja ongelmiin, jotka liittyvät tietotekniikkajärjestelmien käyttöön, turvallisuuteen tai tietojärjestelmien suunnitteluun, ja mahdollistaa siten asianmukaisempien keinojen avulla paremmin tarpeisiin mukautettujen tuotteiden luomisen. Tutkimukset olisi toteutettava siinä määrin kuin mahdollista sellaisissa pätevissä tutkimuslaitoksissa, jotka ovat riippumattomia asianosaisista käyttäjistä tai tuottajista. II. TUTKIMUSTEN KUVAUS 1. Tutkimus tietosuojasta ja tietoturvasta Tämän tutkimuksen pääasiallisena tavoitteena on tarkastella yhdessä komission kokoaman kansallisista asiantuntijoista koostuvan komitean kanssa keskeisiä ongelmia, jotka liittyvät yksityiselämän suojaa koskevan lainsäädännön yhdenmukaistamiseen yhteisössä sekä sovellettavien säännöstöjen ja vastaavien standardien kehittämiseen. Tehtäviin sisältyy selvitys ongelmista ja niiden luokitus, sekä erityisesti: - arvio valtiorajan ylittävän tiedonsiirron määrällisistä ja laadullisista tekijöistä yhteisössä ja sen ulkopuolella, - yhteisön standardien mahdollisen käyttöönoton vaikutukset näiden liikkeiden valvonnan lieventämiseksi, kustannusten vähentämiseksi ja markkinoiden avaamiseksi täydennyksenä lainsäädännöllisiin vaikutuksiin. Ensisijaisuuksien yksilöiminen näitä standardeja käyttöön otettaessa, - valmistelevat tutkimukset kustannusten arvioimiseksi. Kustannukset ja mahdolliset kilpailun vääristymät, jotka voivat aiheutua kansallisten lainsäädäntöjen eroista; yhteisön yhdenmukaistamisesta johtuvat kustannukset; julkisten ja yksityisten alojen sekä yksityishenkilöiden osuus kustannuksista, - samantasoisen suojan tarjoamiseksi aiheellisten toimenpiteiden yksilöiminen, - selvitys jäsenvaltioiden ja muiden valtioiden kuten Ruotsin tai Yhdysvaltojen toteuttamista kansallisista tutkimuksista, - selvitys tietoturvaa koskevista ongelmista, joilla voi olla vaikutus luottamuksellisuuteen, lainsäädäntöön, standardeihin sekä niiden tutkimusten määrittäminen, jotka on toteutettava. Tästä selvityksestä johtuvien tehtävien hoitamisesta päätetään osana monivuotista ohjelmaa. 2. Tutkimus ohjelmointitekniikasta Ohjelmointitekniikkaa koskevan esitutkimuksen pääasiallisia tavoitteita ovat: - yksilöidä käyttäjille erityisen tärkeät alueet, - laatia ehdotuksia aloille, joilla tarpeet vaikuttavat olevan suurimpia, - vahvistaa mahdollisen yksittäistutkimuksen yksityiskohdat. 3. Tutkimus tietokantojen arvioinnista ja käyttöönotosta Tutkimus kestää kaksi vuotta ja sisältää seuraavat toiminnat: - tutkimus käyttäjien tarpeista, ongelmista ja kokemuksista, - tämän tutkimuksen ja selvityksen pohjalta suuntaviivojen määrittäminen tietokantajärjestelmien valinnalle, käyttöönotolle ja käytölle, - suositusten antaminen tietokantajärjestelmien standardoimisesta ja käyttökelpoisuudesta. Päätös jatkotehtävistä, erityisesti kokemusten arvioinnista ja tulosten soveltamisesta, tehdään osana monivuotista ohjelmaa.